KIRJALLINEN KYSYMYS P-1263/01 esittäjä(t): Eva Klamt (PPE-DE) komissiolle. Kolmansien maiden kansalaisten laittomat maahanmuuttoyritykset Yhdistyneen kuningaskunnan rajoilla.



Virallinen lehti nro 340 E , 04/12/2001 s. 0207 - 0207



KIRJALLINEN KYSYMYS P-1263/01 esittäjä(t): Eva Klamt (PPE-DE) komissiolle (19. huhtikuuta 2001) Aihe: Kolmansien maiden kansalaisten laittomat maahanmuuttoyritykset Yhdistyneen kuningaskunnan rajoilla Saksalaiset kuljetusalan yritykset ovat ilmoittaneet, että laittomat maahanmuuttajat pyrkivät salakuljetusliigojen avustuksella livahtamaan Saksasta Yhdistyneeseen kuningaskuntaan matkaaviin kuorma-autoihin kauttakulkumaiden rajoilla. Yritysten mukaan tilanne on Ranskan, Belgian ja Alankomaiden viranomaisten tiedossa, mutta nämä eivät kuitenkaan puutu asiaan. Yhdistyneen kuningaskunnan viranomaiset sen sijaan etsivät määrätietoisesti laittomia maahanmuuttajia kuorma-autoista ja kuljetusyrityksiltä peritään 2000 punnan sakko kustakin löytyneestä laittomasta maahanmuuttajasta. Rangaistus langetetaan, vaikka kuljettaja tai yritys pystyisikin osoittamaan, että ajoneuvo on tarkastettu. Kiinnijääneet henkilöt palautetaan rajan yli ja heidät lasketaan vapaiksi, joten he voivat heti pyrkiä jälleen laittomasti rajan yli aivan kansallisten viranomaisten silmien edessä. Edellä mainitun johdosta kysyn komissiolta seuraavaa: Onko asiantila komission tiedossa ja onko tämä oikein? Haittaavatko kuljetusyritykselle Yhdistyneeseen kuningaskuntaan pyrkivien laittomien maahanmuuttajien löytymisestä langetettavat rangaistukset sisämarkkinoiden toimivuutta? Mitä toimia komissio aikoo toteuttaa parantaakseen Ranskan, Belgian ja Alankomaiden viranomaisten puutteellista yhteistyötä laittoman maahanmuuton torjunnan alalla? Millä tavoin komissio aikoo vastustaa Yhdistyneen kuningaskunnan perimiä sakkoja? António Vitorinon komission puolesta antama vastaus (30. toukokuuta 2001) Komissio on erittäin tietoinen siitä, että laittomat maahanmuuttajat käyttävät usein apunaan ihmissalakuljettajia päästäkseen rekka-autoihin, jotka matkaavat Yhdistyneeseen kuningaskuntaan sen naapurimaista (etenkin Belgiasta, Ranskasta ja Alankomaista). Ikävä esimerkki ongelman monimutkaisuudesta on kesäkuussa 2000 sattunut Doverin tragedia. Siinä 58 Kiinan kansalaista kuoli tukehtumiseen rekka-auton kontissa, jonne heidät oli pantu salamatkustajiksi. Komission saamien tietojen mukaan Belgia, Ranska, Alankomaat ja Yhdistynyt kuningaskunta ovatkin hiljattain aloittaneet tekniset keskustelut keinoista katkaista laittomien maahanmuuttajien virta Englannin kanaalin yli mahdollisimman tehokkaasti. Lisäksi kysymyksessä tiedustellaan, vaikuttaako Yhdistyneen kuningaskunnan laki liikenteenharjoittajan vastuusta sisämarkkinoiden toimivuuteen ja huolitsijoiden asemaan. Komissio on jo useaan otteeseen todennut, että kyseinen laki ei ole ristiriidassa yhteisön lainsäädännön kanssa. Arvoisaa parlamentinjäsentä kehotetaan tältä osin tutustumaan vastauksiin, jotka komissio on antanut Avril Doylen esittämään kirjalliseen kysymykseen P-4042/00(1) ja Christoph Conradin esittämään kirjalliseen kysymykseen E-1110/01(2). (1) EYVL C 174 E, 19.6.2001, s. 220. (2) EYVL C 318 E, 13.11.2001, s. 205.